《春雨晚潮图》
元代·吴师道

昔年曾看钱塘潮，龙山山下乘春涛。中流回首洲渚变，孤塔不动青崖高。

云昏水暗雨阵黑，雪喷电转潮头白。浙江亭远乱帆飞，西兴渡暝千花湿。

空江茫茫魂欲断，归来十年惊复见。浩荡东风满画图，淋漓海气飞人面。

春深故国芳草生，鸱夷遗恨何时平。重游吊古惜未得，掩卷歌罢空含情。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。